**Hírlevél**

**Beszámoló a 2014. év legfontosabb eseményeiről**

Február első hétvégéjén kibővített elnökségi ülést tartottunk Nagycenken. Meghívott vendégünk voltak Aczél Eszter az Emlékmúzeum megbízott igazgatója, Csorba János polgármester és Bugledich Attila alpolgármester. Az év közös programjait egyeztettük, a múzeum jövőjéről, s ebben a Széchenyi Kör szerepéről tárgyaltunk.

Március 18-án a Hungarikum Bizottság döntése alapján Gróf Széchenyi István írott életműve hungariukum rangot kapott.

Április 5-én, Budapesten közgyűlést tartottunk, melynek napirendi pontja volt az alapszabály módosítása az új civil és polgári törvénykönyv változásai alapján. A közgyűlés örömmel üdvözölte a kör művészek, kutatók és mérnökök alkotta új csoportját.

Április 8-án, Budapesten a kör szervezésében megemlékezést tartottunk a Széchenyi téren. A következő nap Döblingben is elhelyeztük a megemlékezés virágait. Tartottunk megemlékezéseket Nyíregyházán, Szegeden, Zircen, Sopronban.

Április 9-13 közt Nagycenken rendeztük a Széchenyi Akadémiát, melynek témája a magyar mezőgazdaság és a vízgazdálkodás volt, de hallottunk érdekes előadást a hársfasorról, s Nagycenk régészeti értékeiről. Természetesen szó volt a múzeum helyzetéről, jövőjéről.

Április 23-án Széchenyi nevét viselő iskolák tanácskozása zajlott a Nemzeti Múzeumban. Sajnos a vártnál kevesebb iskola képviseltette magát, de a jelenlevők több ötlettel, javaslattal álltak elő.

Május 29-én a Vigadóban sokan vettünk részt az emlékezetes Hungarikum Gálán.

Június 30-án megnyitották a felújított kiállítást Nagycenken a Széchenyi István Emlékmúzeumban, s egyben bejelentették, hogy újra visszakapta a kiállítás a múzeumi rangját. Július 18-án kormányrendelettel a Fertőd Eszterháza Kulturális központ alá rendelték a nagycenki Széchenyi Emlékmúzeumot.

Július 24-27 közt a várban rendezett kiállításon a hungarikumok közt mutattuk be Gróf Széchenyi István munkásságát.

Augusztusban Csík Miklóssal a Kör első alelnökével találkoztunk, aki sokat mesélt a kör alakulásáról, az első versenyekről, a zászlószegek készítéséről és a mozgalmas életéről.

Augusztus 27-én a kör elnöke és alelnökei találkoztak Bodrogai Lászlóval, az Eszterháza Kulturális Központ vezetőjével, akivel a közös munka lehetőségeiről tárgyaltak.

Szeptember 21-én Széchenyi István születésének 223. évfordulóján koszorúzási ünnepségeket szerveztünk, illetve vettünk részt.

22-én előadással, kiállítással mutatkozott be Hódmezővásárhelyen a Művészek- Kutatók- Mérnökök (MKM) csoportja.

Szeptember 26-án Püspökladányban ünnepelték a helyi csoport megalakulásának 25. évfordulóját, melynek keretében bemutatták a tevékenységüket megörökítő emlékkönyvüket. A Széchenyi Alapítvány, az Országos Széchenyi Kör és a Széchenyi Társaság létrehozta a Széchenyi Emlékbizottságot, melynek feladata a 2016-os emlékév szervezése.

Október 31-én, Mosonmagyaróváron, a Takarékszövetkezet falán elhelyeztük azt a domborművet, melyet Fazekas Sándor tagunk adományozott a Körnek. Örülünk, hogy 3 év után méltó helyre került, s a forgalmas városközpontban sokan láthatják. Novemberben megjelent Szentkuti Károly: [www.szechenyi.hu](http://www.szechenyi.hu) című könyv, mely elsősorban a fiatalokhoz szól, de az idősebb korosztály tagjai is örömmel fogadták. A szerző több könyvbemutatót tartott, így Mosonmagyaróváron, Nagycenken, Budapesten, s továbbiakban lesz Nyíregyházán és Szegeden is. Az elnökség az év során 4 alkalommal tartott ülést. A tagcsoportok közül igen aktívak a szegediek, minden hónapban rendezetek összejöveteleket Tábori Erzsébet és Papp Éva irányításával. Nagy lendülettel indított a MKM csoport, számtalan javaslatuk van az emlékév tartalmassá tételére, sokan dolgoznak, kiemelkedő Fülöp Erzsébet és Illés Jánosné Emma munkája. Van olyan vidék, ahol egyetlen ember is csodákat tesz, aktivizál, szervez, levelez, és izgalmas programok jönnek létre. Köszönet Szalay Csabának és Egervölgyi Dezsőnek.

 Minden programunkról olvashatnak a honlapunkon ([www.szechenyi-kor.hu](http://www.szechenyi-kor.hu)) és a [www.szechenyiforum.hu](http://www.szechenyiforum.hu) hírportálon.

**Tervek 2015-re**

Január 21-én, Nagycenken találkozót szervezett az Eszterháza Kulturális Központ, ahol a munkatársakon kívül jelen volt a Széchenyi Család képviseletében Széchenyi Tímea és Széchenyi Mihály, továbbá Nagycenk polgármestere és alpolgármestere, a Széchenyi Kör elnöke, a Széchenyi Tudós Társaság elnöke. Bodrogai László főigazgató bemutatatta a múzeum vezetőjét, Aczél Esztert. Ezzel a bejelentéssel reményeink szerint a tavasszal megkezdődött munka folytatódik és a múzeum a visszakapott rangjához méltó eredményeket fog elérni.

Tavasszal a tető javításával elkezdődik a kastély múzeumi részének felújítása. Ugyancsak örvendetes, hogy márciusban elkezdődik a mauzóleum felújítása is. Jól halad az emlékév munkabizottságának munkája, s ehhez kapcsolódva kérjük a csoportokat és egyéneket, hogy írásban küldjék el javaslataikat, ötleteiket, vállalásaikat.

Február 14-én 11,30-kor Közgyűlést tartunk a Pázmány Péter Egyetem Jogi Karán (Budatest VIII. kerület Szentkirályi u. 28-30).

Április 8-án Széchenyi István halálának évfordulóján koszorúzásokat tartunk az ország számos városában.

Széchenyi Akadémiát április 15-19 Nagycenken tartjuk Felgyorsult világ címmel. Hallhatunk előadásokat a migrációról, időben és térben hogyan zajlottak ezek a folyamatok. A jelen problémáiról is szólunk. Tervezünk előadást a társadalmon belüli változásokról – felemelkedés és visszacsúszás esélyei, veszélyei. Az életmód változások hatásáról, a virtuális környezet hatása az egyénre, családra, gyerekekre. Széchenyi munkásságához kapcsolódva, előadást tervezünk arról hogyan lett újra a vasútnak fontos szerepe a gyorsuló közlekedésben. Természetesen hallunk előadást Széchenyi utazásairól is. Szállás az előző évekhez hasonlóan Fertőbozon lesz. A költségeket a tavalyi szinten igyekszünk tartani 26-28.000 Ft közt. A szállás foglalása miatt szeretnénk az érdeklődők számát felmérni, kérjük levélben, telefonon, vagy emailon jelezzék részvételi szándékukat.

Július 3-5-közt Győrben tartjuk közgyűlésünket, és az előző hagyományokat követve két napos kirándulással egészítünk ki. 2015-ben lejár az elnökség mandátuma, így a közgyűlés feladata új elnökség választása. Győr nevezetességeinek megtekintésen kívül tervezünk gyárlátogatást az Audi gyárba. Kirándulunk Pannonhalmára, Pápára és Felvidékre is utazunk: Pozsony, Dévény, és Komárom szerepel a látogatandó városok közt. A program nem végleges, s elkészülte után küldjük a tájékoztatót, meghívót és a jelentkezési lapot.

A 2016-os emlékévre hangolva előadássorozatot szervezünk gróf Széchenyi István életének egy-egy izgalmas szakaszát bemutatva. Várjuk azon csoportok jelentkezését, akik szívesen fogadnának egy-egy előadást, tudnak helyszínt biztosítani és megfelelő létszámú hallgatóságról is gondoskodnak. 2015 szeptemberében indítjuk útjára az általános és középiskolások országos versenyét, mely a legnagyobb magyar életével foglalkozik.

Köszönjük, hogy az elmúlt évben befizette tagdíját – nyugdíjas és diák 1000Ft/év, dolgozók 2000Ft/év-, sokan kisebb- nagyobb adománnyal egészítették ki az összeget. Ennek is köszönhető, hogy ebben az évben egy könyvkiadást támogathattuk. Kérjük, hogy a március 31-ig fizesse be idei tagdíját csekken, vagy átutalással a Rajkai Takarékszövetkezet 59500337-11101703 számlaszámra.